Բոլոր թերթերը` մեծ թե փոքր, բավականաչափ տեղ էին տրամադրում այսպես կոչված «հունական առեղծվածին», որը, մեկ շաբաթ առաջ երևան գալով, մինչև այժմ զբաղեցնում էր անգամ Մադրիդի պես մեծ քաղաքի ամեն ինչից այդքան շուտ հիասթափվող, ամեն տեսակի ինֆորմացիայով գերհագեցած բնակչին: Պատմությունը մոտավորապես այսպիսին էր, համենայն դեպս, այսպես էր ներկայացնում «Էսպանյոլան». «Հույն ինժեներ Դոմենիկո Թեոտոկոպուլիոսը, մոտ երկու շաբաթ առաջ, մայիսի վերջերին, նամակներ է ուղարկում աշխարհի խոշոր կառավարություններին, ինչպես նաև որոշ մասնավոր անձանց, որ գործարար աշխարհում հայտնի են տեխնիկայի վերջին նորույթների գերարագ կիրառմամբ և դրանից առասպելական շահույթ կորզելով, առաջարկելով իրենից գնել մարդկության պատմության ընթացքում երբևէ արված մեծագույն գյուտը՝ ժամանակի մեքենա` տրամաբանական էկրանով: Ի հավաստումն այդ խոսքերի` նա յուրաքանչյուր նամակի հետ ուղարկում է մեկ տեսագրություն` «Քեոփսի բուրգի շինարարությունը և Ձեր վաղվա օրը»: Ինչպես պնդում են աշխարհի խոշորագույն հնագետներն ու կինոմագնատները, նկարահանումները կատարված են փարավոնի մահից քիչ առաջ: Այսօր այդ նկարահանումների համար կպահանջվեր մոտ հինգ հարյուր մլն. դոլար, տասնյակ հազարավոր դերակատարներ և այլն, որ հնարավոր չէր լիովին գաղտնի պահել: Կառավարություններն ու մասնավոր անձինք, համոզվելով փաստի իսկության մեջ, ամենակարճ ժամկետում ժամանեցին Կրետե, որտեղ բնակվում Էր Թեոտոկոպուլիոսը: Սակայն նրա շքեղ ու ընդարձակ առանձնատունը դատարկ էր, իսկ մի մասը` պայթեցված: Բեկորների մեջ, սակայն, չհաջողվեց գտնել հանճարեղ գյուտարարի մարմինը: Երկու շաբաթ տևող պրպտումները ոչինչ չտվեցին: Նրա մասին ոչինչ հայտնի չէր: Հայտնի էր, որ այդ օրը ոչ ոք, որ գեթ մի քիչ նման էր նրան, չէր լքել Կրետեն` ոչ ծովով, ոչ օդով: Թեոտոկոպուլիոսն անհետ կորել էր Կրետեում: Առաջադրվում է երկու վարկած՝ կամ նրան առևանգել են, կամ` սպանել, նպատակ ունենալով օգտագործել այդ ահեղ, այո, ահեղ զենքը: Կալանքի է վերցվում մի կասկածելի անձ՝ նախկինում դատվածություն ունեցող ոմն Դալարակիս, որին պայթյունից քիչ առաջ տեսել էին Թեոտոկոպուլիոսի տան մոտ: ԱՄՆ-ի սենատին կից հանձնաժողովը Հունաստանի պառլամենտի հատուկ հանձնաժողովի հետ դեռևս աշխատում էր պարզել, թե որտե՞ղ, ե՞րբ և ի՞նչ հանգամանքներում է անհետացել այդ առեղծվածային ինժեները: Նրա մասին ծանոթները նշում են, … որ անկասկած տաղանդավոր էր, սակայն ուներ որոշ տարօրինակություններ, ավելի շուտ` տարօրինակ հայացքներ արվեստի և մարդկանց փոխհարաբերությունների մասին: Հետաքրքիր է նաև այն, որ…»: